Hugmynd að verkefninu „ Söfnun upplýsinga um húseignir í Sveitarfélaginu Árborg “ var fyrstsett fram formlega á fundi menningarnefndar Sveitarfélagsins Árborgar þann 14. febrúar 2012 . Verkefnið er samstarfsverkefni Sveitarfélagsins Árborgar og Héraðskjalasafns Árnesinga með stuðningi frá Menningarráði Suðurlands . Vinna við verkefnið hófst vorið 2012 en þá hófst undirbúningsvinnan sem vannst hægt og rólega allt árið . í janúar 2013 var síðan ákveðið að ráða inn starfsmann í 50% starf í sex mánuði sem ynni eingöngu við þetta verkefni . Til starfsins var ráðin Guðmunda Ólafsdóttir , nemi á lokaári í Þjóðfræði við Háskóla Íslands og hóf hún störf við verkefnið 1. febrúar 2013 . Verkefnið er tvíþætt . Annarsvegar mun starfsmaður verkefnisins afla upplýsinga um gömul hús í sveitarfélaginu með því að skoða heimildir og taka viðtöl við fólk sem þekkir til húsanna . Hinsvegar er vonast til þess að íbúar sveitarfélagsins vilji rétta verkefninu hjálparhönd með því að svara þar til gerðum spurningalista og senda svörin til umsjónarmanns verkefnisins . Í spurningalistanum er spurt út í upplýsingar sem snúa að húsinu sjálfu og íbúum þess . Íbúar sveitarfélagsins eru hvattir til að svara spurningalistanum , hvort sem þeir eiga / þekkja gömul eða ný hús , enda er langtímamarkmið verkefnisins að safna upplýsingum um allar húseignir í Sveitarfélaginu Árborg . Þær upplýsingar sem safnast verða jafn óðum gerðar aðgengilegar almenningi á kortasjá verkefnisins auk þess sem allar upplýsingarnar verða varðveittar á Héraðsskjalasafni Árnesinga . Upplýsingarnar ættu þannig að geta nýst fræðimönnum framtíðarinnar sem og hinum almenna íbúa sem vill fræðast um sitt nærumhverfi . Upplýsingarnar munu einnig koma til með að gagnast ferðaþjónustuaðilum sem sífellt eru að leita nýrra leiða til að kynna sveitarfélagið fyrir hinum sístækkandi hópi ferðamanna .